Lavastuse peategelane on kurikuulus Rooma keiser Caligula, kes traagilise sündmuse järel konstrueerib armu- ja armastusvaba vägivallafilosoofia, mida ta hakkab rakendama nii oma rahva kui ka ümberkaudsete suhtes. Caligula lähikondlased peavad valima, kas võtta vastutus ning risk takistada keisrit tema teel või jätta hullumeelsele valitsejale vabadus mässata elu vastu. Sellest maailmast kujuneb kõikide jaoks talumatu võimuöö, millele heidab lootusetuskiiri kättesaamatu kuu.

Lavastaja Lennart Peep näeb materjali põneva väljakutsena. "Huvitav on sukelduda sedavõrd suurde ja mitmetasandilisse materjali. Juba aegade rägastik ise: Caligula valitses oma maailma 2000 aastat tagasi, Camus tõlgendas tema elukäiku Teise maailmasõja eelõhtul. Meie aga seisame sügiskuises Eestis aastal 2018, kus mõttemängud absoluutse võimu teemadel ei ole kindlasti oma aktuaalsust kaotanud. Samuti, mõeldes eelseisvale väikese erateatri tasandilt, on nii mastaapne lavastus otsustav hüpe üle iseenda varju."

Enne esietendust toimub oktoobris Genialistide Klubis ka loengusari "Eksistentsialism ja hullud (anti)kangelased ajaloos", mille raames on kõigil huvilistel võimalik kuulata Tarmo Jüristo, Leo Luksi ning Kariina Laasi ettekandeid kangelastest ja antikangelastest, Camus'st ja eksistentsialismist ning hullusest ja ajukeemiast.

"Caligula" etendused toimuvad 8. novembrist 14. detsembrini. Pärast iga etendust toimub ka avatud vestlusring.

Lavastuses mängivad Kaarel Targo, Kristjan Lüüs, Märt Koik, Karl Robert Saaremäe, Kristian Põldma, Silver Kaljula, Karl Edgar Tammi, Laura Niils ja Martin Tikk. Lavastusele loob originaalmuusika Karl Petti, kunstnik on Maarja Pabunen, liikumisjuht Jaanika Tammaru, valguskujundaja Karolin Tamm, videokunstnik Kärt Petser, kostüümikunstnik Liis Väljaots ja grimmikunstnik Krista Kattel.